钦定古今图书集成/明伦汇编/官常典/第775卷 > 袁涣〈子侃 从弟霸 霸子亮 霸弟徽 徽弟敏〉
## 钦定古今图书集成/明伦汇编/官常典/第775卷 > 袁涣〈子侃 从弟霸 霸子亮 霸弟徽 徽弟敏〉

按《魏志》本传，“涣字曜卿，陈郡扶乐人也。父滂，为汉司
徒。当时诸公子多越法度，而涣清静，举动必以礼。郡
命为功曹，郡中奸吏，皆自引去。后辟公府，举高第，迁
侍御史，除谯令，不就。刘备之为豫州，举涣茂才。后避
地江淮间，为袁术所命。术每有所咨访，涣常正议，术
不能抗，然敬之，不敢不礼也。顷之，吕布击术于阜陵”，
涣往从之，遂复为布所拘留。布初与刘备和亲，后离
隙，布欲使涣作书詈辱备，涣不可，再三强之，不许。布
大怒，以兵胁涣曰：“为之则生，不为则死。”涣颜色不变，
笑而应之曰：“涣闻惟德可以辱人，不闻以骂。使彼固
君子耶？且不耻将军之言，彼诚小人邪？将复将军之
意，则辱在此不在于彼。且涣他日之事刘将军，犹今
日之事将军也。如一旦去此，复骂将军，可乎？”布乃止。
布破，涣得归太祖。涣言曰：“夫兵者，凶器也，不得已而
用之，鼓之以道德，征之以仁义，兼抚其民而除其害。
夫然，故可与之死，而可与之生。自大乱以来，十数年矣，民之欲安，甚于倒县，然而暴乱未息者，何也？意者
政失其道欤？涣闻明君善于救世，故世乱则齐之以
义，时伪则镇之以朴。世异事变，治国不同，不可不察
也。”夫制度损益，此古今之不必同者也。若夫兼爱天
下而反之于正，虽以武平乱而济之以德，诚百王不
易之道也。公明哲超世，古之所以得其民者，公既勤
之矣；今之所以失其民者，公既戒之矣。海内赖公，得
免于“危亡之祸，然而民未知义，其唯公所以训之，则
天下幸甚。”太祖深纳焉。拜为沛南部都尉。是时新募
民开屯田，民不乐，多逃亡。涣白太祖曰：“夫民安土重
迁，不可卒变。易以顺行，难以逆动，宜顺其意。乐之者
乃取，不欲者勿强。”太祖从之，百姓大悦。迁为梁相。涣
每敕诸县，务存鳏寡高年，表异孝子贞妇。常谈曰：“世
治则礼详，世乱则礼简，全在斟酌之间耳。方今虽扰
攘，难以礼化，然在吾所以为之为政，崇教训，恕思而
后行，外温柔而内能断。”以病去官，百姓思之。后征为
谏议大夫、丞相军祭酒。前后得赐甚多，皆散尽之。家
无所储，终不问产业，乏则取之于人，不为皦察之行。
然时人服其清。魏国初，建郎中令，行御史大夫事。涣
言于太祖曰：“今天下大难已除，文武并用，长久之道
也。以为可大收篇籍，明先圣之教，以易民视听，使海
内斐然向风，则远人不服，可以文德来之。”太祖善其
言。时有传刘备死者，群臣皆贺，涣以尝为备举吏，独
不贺。居官数年卒。太祖为之流涕，赐谷二千斛。《一教》
以太仓谷千斛赐郎中令之家，一教以垣下谷千斛
与曜卿家。外不解其意，教曰：“以太仓谷者，官法也；以
垣下榖者，亲旧也。”又帝闻涣昔拒吕布之事，问涣从
弟敏：“涣勇怯何如？”敏对曰：“涣貌似和柔，然其临大节，
处危难，虽贲、育不过也。”涣子侃，亦精粹闲素，有父风，
历位郡守尚书。涣从弟霸公恪，有功干，魏初为大司
农，及同郡何夔并知名于时。霸子亮，夔子曾，与侃、复
齐声友善。亮贞固有学行，疾何晏、邓飏等，著论以讥
切之，位至河南尹、尚书。霸弟徽，以儒素称，遭天下乱，
避难交州，司徒辟，不至。徽弟敏，有武艺而好水功，官
至河堤谒者。